Pääministeri ei suostu kommentoimaan Veikkauksen kokoomuspomon jättipalkkaa, kirjoittaa politiikan toimittaja Tommi Parkkonen.

Pääministeri Juha Sipilä (kesk) ei halua kommentoida uuden Veikkauksen toimitusjohtajan jättipalkkaa. JENNI GÄSTGIVAR

Suomen talous on kuralla ja tulevaisuus synkkä, joten siksi kaikkien pitää osallistua yhteisiin taloustalkoisiin ja tinkiä palkoistaan sekä muista eduistaan. Ja koska Suomen talous on kuralla ja tulevaisuus synkkä, myös koulutuksesta pitää leikata ja ihmisiä irtisanoa, koska yhteiset taloustalkoot. Ja tietysti myös palkkamaltti sekä kilpailukykysopimus, koska Suomen talous on kuralla ja tulevaisuus synkkä.

Noita lauseita ovat viime aikoina hokeneet muun muassa pääministeri Juha Sipilä (kesk) sekä opetus- ja kulttuuriministeri Sanni Grahn-Laasonen (kok).

Hasthtag #kipeitäleikkauksiajotkakoskevatkaikkia.

Samaan aikaan kun hallitus vaatii pienipalkkaisia siivoojia ja perushoitajia hoitamaan Suomen kuralla olevan talouden kuntoon henkilökohtaisilla uhrauksilla, samaiseen synkkään Suomeen on perustettu uusi veikkausyhtiö, joka imuroi kassaansa paremmasta elämästä haaveilevien pienipalkkaisten siivoojien ja perushoitajien vuokran ja kaurapuuron maksamisen jälkeen käteen jäävät vähäiset eurot.

Kun vanha Veikkaus, RAY ja Finntoto laitettiin pitkän väännön jälkeen yhteen, syntyi uusi Veikkaus, joka aloittaa toimintansa ensi vuoden alussa. Yhtiön toimitusjohtajaksi nimitettiin kesällä Olli Sarekoski. Hän on pelialan ammattilainen. Ja ammattilaiselle pitää maksaa taitojensa mukainen palkka, kuten myös ammattitaitoisille siivoojille ja perushoitajille.

Sarekosken kohdalla palkka on 32 000 euroa kuukaudessa.

Se on enemmän kuin perushoitaja tienaa vuodessa. Ja aina yhtä ilahduttavan pakkovertauksen mukaisesti kolme kertaa Suomen pääministerin palkkio. Keskoskaappeja ei tällä kertaa oteta mukaan laskelmiin.

lll

Nykyisen Veikkauksen omistajaohjauksesta vastaa tämän vuoden loppuun saakka opetus- ja kulttuuriministeriö ja sen kokoomuslainen ministeri Sanni Grahn-Laasonen. Ministeriö on kokoomuksen jäsenkirjan omistavalle Sarekoskelle tuttu, sillä hän on toiminut kulttuuriministeri Suvi Lindénin (kok) erityisavustajana. Sarekoski on myös kokoomusnuorten entinen pääsihteeri sekä kokoomuksen europarlamentaarikkojen kansliapäällikkö.

Mutta jotta asia ei olisi liian yksinkertainen, nykyisen Veikkauksen ohella toimii jo uusi Veikkaus, toistaiseksi nimellä FRV Evo Oy. Ja tämän yhtiön toimitusjohtajaksi Sarekoski on palkattu.

Vaikka opetus- ja kulttuuriministeriö on ollut mukana synnyttämässä uutta Veikkausta, FRV Evon omistajaohjaus kuuluu jo nyt valtioneuvoston kanslialle, eli palkkamalttia siivoojille ja perushoitajille vaativalle pääministeri Juha Sipilälle.

Ja koska Veikkaus on Suomen valtion sataprosenttisesti omistama monopoliyhtiö, sen omistajaohjauksesta vastaavalla ministerillä on sananvaltaa, no, otetaanpa ihan sattumaesimerkki, vaikkapa yhtiön johdon palkkauksen ja palkan suhteen. Tai bonuksiin, joka Sarekosken tapauksessa on enintään 40 prosenttia vuosipalkasta.

Hasthtag #kipeitäleikkauksiajotkakoskevatkaikkia.

Hallinnollisesti Veikkauksen toimitusjohtajan valinnasta ja palkkauksesta vastaa yhtiön hallituksen puheenjohtaja. Hän on Nokian ex-toimitusjohtaja Olli-Pekka Kallasvuo, jolle Sarekosken 32 000 euron kuukausipalkka on varmasti varsin kohtuullinen, sillä Kallasvuo itse tienasi Nokia-pomona 8,4 miljoonaa euroa vuodessa.

Ja kohtuullisuudesta puheen ollen. Valtioneuvosto julkisti elokuussa 2012 uuden kannanoton " palkitsemiseen valtionyhtiöissä " . Kannanoton lähtökohta oli " avoimuus ja kohtuullisuus " .

Kun Iltalehti yritti maanantaina kysyä Sipilältä uuden Veikkauksen toimitusjohtajan palkan ja bonuksen kohtuullisuudesta, hänellä ei ollut aikaa tai halua vastata kysymyksiin.

Hashtag #avoimuus.

Sarekoski itse sen sijaan on kommentoinut palkkaansa. Hän totesi tuoreessa Talouselämän haastattelussa, että " minusta palkka on hyvä " .

Onhan se.

lll

Ps. Uuden Veikkauksen varatoimitusjohtajaksi on nimitetty Velipekka Nummikoski (kok). Myös hän on toiminut kokoomuslaisen opetusministerin erityisavustajana.

Hashtag #kaverillekanssa (kok).

Juttua täsmennetty: Toisin kuin artikkelissa alun perin kirjoitettiin, uuden Veikkauksen (FRV Evo Oy) omistajaohjaus ei kuulu opetus- ja kulttuuriministerille vaan valtioneuvoston kanslialle eli pääministerille. Opetus- ja kulttuuriministeriö sen sijaan vastaa nykyisen Veikkauksen omistajaohjauksesta tämän vuoden loppuun saakka.